EDIN SARAČ
                                 SUKOB CIVILIZACIJA
                       Prvih godina izbjeglištva tetak je naslonjen na ograde po holandskim vrtovima , što su plastikom ornamenata i na brzinu uzgajanim cviječem u bezbrojnim staklenicima  pokušavali nazor da dozovu mir i ljepotu, tražio onaj hlad orahov ispod kuće, dole pored ograde u ćošku preko puta Mehine avlije, uz jarak, gdje je kahva prijala kao nigdje na ponjavi, na brzinu prostrtoj. Onaj hlad gdje se uzdah otimao izbacujući iz sebe sve nevolje i muke i strahove, ostavljajući ih izvan sjene hlada, na odstojanju, da čuće i čekaju i vrište ako treba  od nemoći što se za tren ne hvataju više za tijelo čovjeka i ne grizu kožu lica kriveći ga brigom. Tražio je i onaj bunar ispred kuće, jednoruki, zeleni,  i dizao nos ponekad tako naslonjen ne bi li osjetio zadah studene vode kad uplovi u šupljine nosa i zatreperi dlačicama svježine. Vrlo brzo je i svatio da holandska klima nema one bosanske vrućine kasnog ljeta kad zamru i misli i trava i kad se lišće po šljivama i trešnjama u avliji obori i dahće, i da nema onog zamora vreline u vazduhu što svježinu bunarske vode i njenu studenost  dozivaju kad god izađeš ispred kuće, pa je samo tako naslonjen na ograde stiskao usne i klimao umorno glavom kad god bi skontao da ih tu, 1850 kilometara daleko od kuće, pod kišnim nebom, ne može ni naći. Lutajući po velikim supermarketima i samouslugama, ruku na leđima, poguren, zastajkivao bi kod paradajza i krastavaca i uzimao ih u ruke, opipavajući ih kao da mačiće drži, nježno i pomno, zagledajući ih sa svih strana i mirišući, da bi ih na kraju uvijek vraćao nazad, oprezno ih spuštajući, razočaran. U tom obilju hrane, između kao šipak nabreklih prodavnica i kao u bajci izvezenih ulica sa kućama od kolača, sjajnih očiju prozora i sterilnoj čistoći vrtova, njegov promućurni pogled vrlo brzo je svatio da sav taj dogovoreni red i zaglušujuća tišina, kojom su odisali gradići holandskih provincija, negdje duboko u sebi krije neku nezajažljivost, neku pritajenu osornu hladnoću uma, i vidjevši da se sve može imati i kupiti i da ne postoji nijedna suluda želja ohole posesivnosti koju sa parama, u tom svijetu namještenih osmjeha, ne možeš ispuniti, još je prvih dana izjeglištva, umoran se spuštajući pored Zejne na krevet kad bi se predveče vraćao u svoju sobu, i dok se spremao za san, tupo primjećivao:“Ovdje je bolje bez čune biti nego bez para.“
                                      ----------------------------------------------------------------

                          Rat je počeo trećeg dana tetkove penzije i dočekao ga je naslonjenog na pendžer dok je u glavi presabirao struju i vodu i komunalije i pokušavao da na brzinu skonta koliko mu ostaje od svega kad sve plati. Tutanj prvih granata u daljini utjerala su tetku Zejnu u kuću sa prstima lomljivim na grudima, koraka što nije mogao da se smiri od straha, pa je cupkala sva usplahirena i uhkala cijelo vrijeme sklanjajući kosu ispod marame,  pa je onda skidala i opet se zavijala kao da će sa tim sve opet vratiti na staro. Mjesec dana kasnije, nosa priljubljenog uz prozor autobusa i zagledan u zgarišta pored puta, zapaljene kuće, sela i gradove, kolone žena, djece i staraca sa kesama u rukama, pijane kabadahije sa kalašnjikovima u jednoj a bocom rakije u drugoj ruci, kolone kamiona, tenkova i ostale vojne maširenije što su  prelazili preko Drine iz Srbije u Bosnu, tetak je negdje na pola puta do Holandije, negdje u Austriji, odlijepio nos od hladnog stakla i promrmljao:“Ne osta ništa od moje pemzije.“                                                                     
                                                ---------------------------------------------
                            Dok smo svi zadivljeni milovali novu zemlju što nam je podjelila kuće i plastične vrtove i pokušavala da nam otvori novi put  i da nas odobrovolji i zabavi, ne bi li tako muku svog izbjeglištva zaboravili, tetak je govorio da je „guzica“ kriva za sve i da će nas, jedan dan, kad joj zubi narastu, sve pojesti pa od nas neće ostati  ništa osim nje, pune i najedene, guzice, koja će na kraju i sama sebe da proguta. Tetka Zejna bi samo odmahivala rukom i karala ga ko malo dijete pred svima :“Nek si ti mimo svijet! Ljudi ti sve dali.Umjesto fala da kažeš ti vazda nešto ispametuješ. Kako te pred djecom nije sramota lajati!“ A tetak bi podizo glavu na kratko i širom otvorenih očiju i podignutih obrva, dok mu je pepeo sa cigare u ruci obješenoj preko koljena, kao da je obamrla,  padao na pod, namjerno spuštao glas i kroz zube njoj u inat govorio :“Guzica će nama svima dohakati!“ I nikako nije vjerovao svoj toj savršenosti oblika voća i povrća po samouslugama, toj jednolikosti arhitekture i čistoći ulica, i parama koje je svaki mjesec dobijao, đžaba . Govorio je da  to meso po rafama prodavnica, iste boje i oblika, nikad zemlje ni sunca nije vidjelo i da ga tove po životinjskim konclogorima kao što paradajz uzgajaju po nebrojenim staklenicima, gurajući ga u kalup, pa jadnik ne može ni da naraste kako treba, da se iskvrga, natopi suncem i najede zemljom, pa da zamiriši kad ga zagrizneš, tim suncem i zemljom, i da se crvenilom mirisa otopi na jeziku. Govorio je da ti pilići, svi isti i nabrekli, što leže ko po abecednom redu složeni, nikad kljucnuli kamen nisu, nikad glistu na kljun nabili i da su umrli nepokretni po soliterima kafeza , zatvoreni u njima kao najgori zločinci , osuđeni samo da jedu i da umiru. Govorio je da je on sve to vidio, da je išao okolo po staklenicima i farmama, da je sve to nazor, na silu, plastično i neprirodno, i da ništa ovdje nema okusa jer nema ni muke s kojim je zarađena. Pa i te pare se ne dobijaju tek tako, džaba, jer sve što sa njima možeš da kupiš ne vrijedi ni „pišljive banke“. Tetak je bio ogorčen onim što ga ja zapalo u starosti, poslije svega, nezasluženo, ogorčen ratom i strahotama koje  on sa sobom nosi,  osjećao se prevarenim. Po prvi put u životu bio je  ljut a nije znao na koga bi trebao biti ljut i kopnio je i mršao puneći se dimom cigara.
                                                -----------------------------------------------
                               Ukrštali bi nam se putevi često.  Ja nekud zadihan, u žurbi. On polako, bez cilja, sve oko sebe pomno posmatrajući i zastajkujući.  Ja i tetak smo se nekako na brzinu uvijek, lako, bez puno riječi razumijevali.  Sjednemo na klupu ispod japanske trešnje.  On zapali cigaru, nagne se i zvirnja po zemlji. Ja zagledan u njega. On digne glavu, pogleda u krošnju. Ja primjetim :“Požutjelo.“ „Jah, samo što pocrvenilo nije, septembar  je već. Pa će potamniti, pa ga neće više biti.“:kaže a obrve se dižu i prstima sa vječno crnim ispod nokta pozadi otjera kosu na proćelavoj glavi.  „Pa će opet da prolista.“: kažem. „Jah, hoće nekom, garant.“:kaže i osmjehne se. 

                               Volio sam tetkov miris, miris zemlje i zategnute preplanule kože. Miris lukovica na prstima, leja paradajza, krastavca , luka i kupusa što su ko postrojeni mirisali pored kuće. Miris njegove „bašće“ u  koju  je komšiluk navraćao kao na hadž noseći zamotane u salovetama nešto šećera i kahve da bi s time nekako utišali grižu savjesti zbog čestih dolazaka . Tu su odmarali ispod sjene loze  grožđa na drvenoj sečiji opkoljeni nektarima mirisa ruža i karanfila,  svježe ašovane zemlje i studene vode iz bunara, jorgovana i bosiljka, behara šljive i jabuke, trešnje i dunje i svježe raspolućene lubenice na stolu. Odmarali uz lagani tetkov zamišljeni osmjeh kad bi navratio usput da se vidi i podravi i izvuče osmjehe na lica šaljivim dosjetkama negdje između pljevljenja luka i krečenja šljivika. Djeca iz komšiluka su odrastali kod tetke i tetka, toplo utopljeni tetkinim uzvicima ljubavi i tetkovim strpljenjem i razumjevanjem kad bi nas ugledao ispod kao šipak rodile trešnje, kako se vrzmamo i čekamo na njega da nam kaže: „Čekate? A šta li to čekate da mi je znati. Hajde, hajde, penjite se al' jedan po jedan, nemoj da dvojicu vidim odjednom na drvetu. I ne lomite mi granje.“ Mi djeca iz komšiluka smo odrasli kod tetke i tetka, naučili hodati, pričati i jesti kad bi nam on sažvakane zalogaje, prvo dobro smljevene u svojim ustima,  gurao ko ptičima u grlo. Nemogavši da imaju djece imali su svu djecu iz mahale. Roditelji su radili a tetak i tetka nas čuvali.
                                 Svaka mahala bosanska je imala nekog svoga tetka ili neku svoju tetku. 
                              A dok sjedimo ispod japanske trešnje negdje na sjeveru Holandije, 1850 kilometara daleko od tetkove „bašće“,  ja zagledan u njega  ne mogu a da ne primjetim umor u izgovorenoj riječi. Ne mogu a da  ne pomislim da je sve isto a sve drukčije. Isti pogureni stav i pogled koji šara zemljom, isti tamni kaput i bijela košulja i crne velike radničke cipele, guste razbašurene obrve i uska, dugačka proćelava glava sa velikim zelenim očima, isti „zeleni“ prsti što vise preko koljena. Sve isto ali ovaj ovdje tetak, holandski, kao da nije više onaj moj tetak, bosanski. Onaj njegov osmjeh, zamišljeni, što te je tjerao da pomisliš da uživa u svojoj zamišljenosti, ovdje u pejzažu vlažne ravnice kao da nema više one lakoće koju je uvijek imao. Kao da nije više bilo lako biti nasmijan i zamišljen u isto vrijeme. Kao da se osmjeh zamaglio s kišom i portret je sa novim i slabijim svjetlom pozadine i sam tamnio.
                                               -----------------------------------------
                                Za bajram bi se svi sjatili kod tetka. Fatali se za pjesmu i za smijeh, zalijevali nostalgiju za Bosnom agdom od baklave i trčali od kompiruše do bureka upola se odmarajući na salati od svježeg kupusa što je cijelu noć odstojila u frižideru da omekša. Kao što je bajram nama mekšao dušu sa tetkom Zejnom koja bi iznenadno prelamala vazduh,  kad bi nekako malog Ziju uhvatila na prevaru  ljubeći  ga dok joj se koprcao u rukama, zaljubljenim uzvicima : „Neda tetka nikome šejtana svoga!!!“ Tetak je sjedio na ćošku sečije kao i uvijek, poguren, pušeći jednu za drugom i sijao zadovoljstvom ne skidajući osmjeh sa usana kojim je tiho i bez napora uživao u graji smjeha i toplini bajrama kojeg smo mu donosili u kuću. Povremeno bi uzdahnuo kad bi mali Zijo naletio i u prolazu ga okrznuo vrhovima prstiju, izazivajući ga namjerno, i samo bi se začulo :“Uhvatiću ja tebe dragosti tetkova  jedan dan.“ A kad bi „dragost“ uhvatio izgrebao bi mu lice neobrijanom oštrom bradom ljubeći ga nemilice na brzinu, dok može, i prsti bi mu počeli vidljivo drhtati i oči se vlažile od toplote. Mi smo se topili zajedno sa njegovom grubom nježnošću i zvonkim Zijinim smjehom.
                               Jednog bajrama sa nama se našao i neki poznanik, Holanđanin, velika dobričina naivnih očiju što je teško razumjevala da neko ko ti ništa nije u rodu može da ti bude „tetka i tetak“,  pa smo se nas nekoliko poslije dvije tri pive zapreli u diskusiju oko sukoba civilizacija, istoka i zapada, islama i hrišćanstva, naših i njihovih ratova i oko naših i njihovih razlika. Tetku se sve to nije sviđalo, jer smo mu tom pričom kvarili ugođaj, pa je u jednom momentu, lupivši me po nozi dlanom, da bi sve to prekinuo, rekao: „Mali, de ti sad prevodi šta ću ja reči.“ I onda nam je onako, kako je samo to on znao, polako i nekako smješno tužno, kao nekad u Bosni, pogleda što je šarao po tepihu i licem koje je cijelo vrijeme samo sebe komentarisalo, s cigarom koja je sve to povremeno prekidala na usnama, lagano se smiješkajući zamišljen, ispričao:                       
                        "Sukob civilizacija?! Ideologije i karafeke, vazda neke razlike izmišljaju a vazda jedna te ista guzica.Sad ćeš ti čuti sta je sukob civilizacija.

                        Zuidlaren, sjeverna Holandija, 1993, izbjeglički centar.Soba nako brat bratu osam sa čet’ri. Tri familije unutra. Ja i Zejna, Rusi, Bjelorusi, (Šta ti ja znam kakve su boje.) Vadim i Ljudmila sa čerkom Galinom. Tri joj godine. Fini ljudi, predveče’  vazda pjevaju, vazda nasmijani ,samo malo glasni, al’ hajde more se istrpiti.I Afganistanci: otac, mati i trojica klipana. Muslimani k’o i mi. Razdvojeni smo ti onim bolničkim bijelim pregradama. I tu smo odavno, već će šest mjeseci svi skupa. Trpimo jedni druge. Sve izbjeglice iz nekog rata. I ti su ti Afganistanci od one sorte muslimana sto ne koriste papir kad idu u halu. A hala bila ispred sobe. Čućavac hala, bash ona fina, hladna, da se ne zadrzavaš previše. Jer čovjek ti je hajvan kad nuždi, nekako mu se to olakšenje svidi pa bi najradje osto tako. K’o da degustira, ne daj ti bože nikome.

                     Elem, đe sam stao? Jah, kod hale. Nikad daleko od hale.

                     I ti Afanistanci kad god krenu u tu halu ponesu sa sobom flašu vode.Elem da se peru poslije nužde. Takav im tapija, šta bi. Ja nisam nikad, ni moji,naviko na papir.

                    E sad....Taj dan ti doleti taj Rus, Vadim, nako žujkav kakav jeste a sav crven u licu. Drži se za stomak i rastrčo se po sobi. Uleti u one svoje zastore pa se vrati opet. Izleti sa nekom rolnom wc papira i odleti napolje taman kad je jedan od onih klipana od onog Afanistanca ulazio na vrata. Proćeralo ga vidim ja, a i ne pročeralo sta su nam sve davali da jedemo. 
                   E moj Vadime moja rano ljuta ruska, bjeroruska!? Šta ti ja znam koje je boje.
                   Elem.....Onaj klipan najstariji, 12,13 mu tad bilo godina, taj od tog Afganistanca (Malik se zvao tako nekako.), zabio onu flašu, a povelika bila od koka kole one od dva litra, u onaj čućavac u hali i ostavio tako da stoji. Jadni ti naš, kukala mu majka Ruska il`Bjeloruska, Vadim, ni pogledajući ni okrečući se da vidi na sta sjeda, (A ne bi brat bratu ni ja u toj situaciji. Znaš ti kako je zajebano kad te proćera.) zaletio se da se što prije olakša....
                    Ja prvo mislio on...pjeva.
                    Jah,... pjeva, šta me gledaš tako?
                    Vazda su pred večer pjevali on i žena mu neke te njihove, Ruske, Bjeloruske. A tako su i zvučale. Sa onim njihovim teškim glasovima, tužnim. Pa kad slušaš, kontaš, neko je umro. A ako nije, kad čuje tu pjesmu, sigurno će. Ma kakva pjesma, to mu je zadnje tad bilo na pameti. Najgore je poslije bilo što mu se, da prostiš, čmar, skupio oko tog grkljana od te flaše, pa neće da pusti. Došli i doktori i svašta nešto. Kažu kao normalno je to, desi se, da ti taj neki mišić tako reaguje kad se iznenada proširi, stisne se pa neće da pusti. Haman je dan čitav lež’o tako sa tom flašom, tobe jarabi, u guzi, ne znaš bil’ se smijò il plak’o. Tuuuugo mojaaaaaaa. Ja belaja ja šejtanluka za čas.
                    Dok si rek’o hala.
                    Eto ti sukoba civilizacija eto ti budaleštine. A ne te vaše ideologije i karafeke izmišljene. Guzica će nama svima dohakati. Nema ti ona ideologije osim “unutra i napolje”. Vazda više, vazda bolje. Nikad zadovoljna. Ona nas je i dovela ovdje. Malo joj je bilo to što je imala. Nezasita i kad je puna.
                    Svaka ti je ideologija guzičina demagogija smišljena samo da se što bolje napuni il’ isprazni.

                      A jah...

                     Nedavno kaže mi Zejna srela tu Galinu, ženu od tog Vadima. Eto nismo se vidjeli ima haman će i dvije godine. Kaže rastavili se, ne žive više skupa ona i Vadim. Ona moja nije ni pitala što. Šta će pitati to je njihova stvar. Samo joj ta Galina reče da on sad živi s nekim...prijateljem.

                     Jah, s prijateljem. K’o će ih znati."

               Kad je završio tetka je uhknula jednom jako :”Nek si ti nama sofru zgadio svojim guzicama.”,  a on je zapalio još jednu cigaru, usput se odmarajući na našem smijehu, valjda zadovoljan jer je uspio u svom naumu da nas skrene s puta “ozbiljne i pametne” priče.
                                            --------------------------------------------                                                                             

                Rat je završio i tetak se spremao za povratak, smišljao planove, kontao kako bi trebalo ponjeti nekih lukovica od crvenog luka, jer im je luk jedino što valja od svega što raste u ovoj zemlji, ljut a sladak, baš kako treba. Znao je po tri, četiri puta dnevno  telefonom da nas zove, da pita kad ćemo, hoćemo li i šta čekamo više, pa je čak počeo da razmišlja o tome da se ostavi cigara, kontajući koliko bi uštedio tako, jer će trebati para da se sve opet krene ispočetka. Samo bi ga Zejna još ponekad naljutila kad bi, na njegovo nestrpljenje  da idu, da su “guzonje” eno potpisale u onom Dejtonu i da bi trebalo da idu odmah, sad, sa sofre da se dignu i da ne čekaju nikoga, govorila kako će ići kad i sav svijet bude išao i da ne budali. Prolazio je holandskim ulicama ne osvrćući se više ni na što, ubrzanijeg, veselijeg koraka, jer je tamo  iza ćoška, tamo kod one vjetrenjače gdje se “dragost tetkova” najviše volio igrati u pijesku, očekivao da vidi onaj bunar, zeleni, jednoruki, i da sjedne u onaj hlad orahov na ponjavu, na brzinu prostrtu, i da zagrizne duboko, dušom cijelom, bilo šta iz “bašće”, bilo šta, “pa makar i kamen bio, pa makar i zube na njemu sve polomio”. 
                  Niko od nas nije imao srca , a i tetka Zejna nam je “strogo” zabranila, da mu kažemo ono što smo čuli od komšije Mehe kad je zvao nedavno, da su nekoliko dana prije nego će ona “trojica” potpisati u Dejtonu po mahali padale granate kao holandska kiša, i da kuće više nema, osim zida jednog, nakrivljenog, i da nema više bunara, zelenog, jednorukog, samo rupa na njegovom mjestu, i da je orah dvije sedmice gorio.
                                          -------------------------------------------
                 Nebo iznad Holandije je modrilo oblacima.  Zejna je na stol spustila tepsiju u kojoj se pored na pola isječenog kompira, kao na plaži pod vrelim suncem, velikim stomakom, razbakatila ona “abecedna” kokoš, pušeći se raširenih nogu i krila. Tetak je zastao pogledom na njoj i negdje unutra, pod jezikom pa dublje preko grla do stomaka, ostavljajući miris u plućima, osjetio sjećanje na onu “crvenku”, što je njegov babo Ismet dobio od komšije Nazifa. Kokoš malenu, pričljivu, neke potpuno druge rase od  onih ostalih u kokošinjcu iza kuće, malenu i crvenu , što je po čitav dan kokodakala pa je znala i u pola noći, odjednom, javljati se i buditi sve po kući. Sjetio se babe Ismeta što je jednu noć, kad se “crvenka” u gluho doba probudila i počela da kokodače kao da je kolju, ustao ljutito i izletio napolje usput ostavljajući iza sebe  tešku odlučnost izgovorenih riječi :”E sad ću ti dohakati!” Ništa nije tako ukusno bilo kao ona “crvenka”  i nikad tetak ništa ljepše i slađe nije pojeo od “crvenke”, sutradan za sofrom, dok mu je babo otkidao batak i usput ližući prste govorio odobrovoljen, namigivajući mu :”Nije ona džaba ‘nol’ko kokodakala.”
                 Zagledan u tu kokoš ispred sebe tetak je primjetio Zejnin pogled kojim ga je “karala” na pola zaustavljenog zalogaja i zgadila mu se i ta tepsija i ti bataci raskalašeni i osjetio je mučninu duboko u grlu i nesvjesticu u glavi, baš kad ga je upitala:”Ama šta je sad bilo, tobe jarabi? Šta si bleno u tu tepsiju?” 

                   Prije nego će povući sve na pod jednim snažnim potezom, odjednom, kad je osjetio bol u grudima, i prije nego će se stropoštati kao klada na pod sa sobom vukući rukama i stoljnjak i tepsiju, hljeb i salatu od onog “plastičnog” krastavca , tetak je ipak uspio da kaže: “Ja ovu kokoš ne znam.”
                                          ------------------------------------------------------------

                    Poslije đenaze, u kući tetkovoj, dok se Zejna njihala kao obamrla obavijena tugom, uhvatili smo se rukama kao granama u padu posjećeno drveće i prali jedni drugima obraze vrelim suzama, dok je jauk izletao ženama iz pluća,  kad je mali Zijo uletio u sobu s polja, zvoneći smijehom od dragosti, sav umazan i prljav oko usta, u ruci noseći neki, pogolem, njegovim sitnim zubima načet, kvrgavi paradajz, što ga je ubrao pozadi iza kuće, u tetkovoj bašti.  

         SMRT GOSPODINA JANSSENA SA DVA S              

1.SMRDI KAO DA JE NEKO UMRO

                                             Gospodin Janssen, sa dva "s",  je umro negdje za novu godinu. Tijelu je trebalo skoro tri mjeseca da se dovoljno usmrdi. A po svoj prilici ni to ne bi bilo dovoljno da Margo Beerschuim, kćer gospođe Vlieger, pri svojoj redovnoj dvosedmičnoj posjeti majci, nije zastala pred vratima gospodina Janssena i namrštila se cijelim licem kad je primijetila:

"Pobogu, smrdi kao da je neko umro."

 Čudna je bila ta misao Margo Beerschuim. Sa svojih 39 godina ona još nikad nije bila u prilici vidjeti mrtvaca a ni osjetiti vonj raspadanja tijela. I kad je prije sedam godina gospodin Vlieger, njen očuh, umro, Margo je deklarativno odbila poziv pogrebnog radnika da ga vidi mrtvog prije nego zatvore kovčeg. Bilo ju je strah, mada je sama sebi to pravdala ne baš dobrim odnosima kakve je imala sa gospodinom Vliegerom. Jednostavno je nekim instinktom, ne mogavši u vijugama mozga taj ljepljivi miris raspadanja nigdje smjestiti, a valjda i uslijed intenziteta samog mirisa koji je kao debela sluz izlučevina plazio hodnicima apartmanskog kompleksa, nekako došla iznenadno do te misli o smrti.

 Tako gadan je bio miris raspadajućeg tijela gospodina Janssena, sa dva "s".

 Gospođa Vlieger, sitna, sedamdesetogodišnja vesela starica, stajala je nasmijana na pragu svog apartmana posmatrajući dvojicu policajaca kako zagledaju kroz flekave prozore spavaće sobe gospodina Janssena pokušavajući da uhvate bilo kakve pokrete života iza debelih tamnih zavjesa.

 „Kako rekoste da se preziva? Janssen? Janssen sa dva ili sa jednim „s“?“: upitao je tamnoputi policajac velike posture koja je potpuno zaklonila u hlad sitnu pojavu starice, kad je iskoračio prema  vodnjikavim svijetlo plavim očima što su radoznalo  cupkale na prvom proljetnom suncu. 

 Gospođa Vlieger je samo slegnula ramenima. Uopšte nije poznavala gospodina. Vidjela ga je možda dva, tri puta u ovih sedam godina, koliko ima da živi u apartmanskom kompleksu „Zelena orhideja“, koliko ima i da je gospodin Vlieger umro. Pokušavala je da se prisjeti i kako uopšte i zna da se gospodin preko puta preziva Janssen i ništa joj nije padalo na pamet. Zapravo je sa svojim mislima bila negdje sasvim drugo i zabavljena sa njima samo je usput i bez naročitog truda pokušavala da  pomogne dvojici policajaca. Svaka druga subota u mjesecu izazivala je kod starice nesnosno uzbuđenje, strah i  nervozu.  Dva, tri dana prije nego bi se na stepeništu apartmanskog kompleksa „Zelena orhideja“ pojavila okrugla i dobro popunjena silueta njene kćerke , starica je  generalno pospremala apartman i pomalo neurotično pokušavala da izbriše svaki trag prašine po izlizanom namještaju. Obavezno bi tih dana odlazila do frizerskog salona preko puta parka koji se pružao ispred apartmana i svojski se trudila da izgleda zdravo, živahno i svježe. Dvosedmični posjeti kćerke su  joj održavali kondiciju i ona se nasmijala kad je to pomislila. Gospođa Vliger je uvijek imala smisla za humor. U momentu kad joj je bilo upućeno pitanje zapravo je uživala u činjenici da je sljedećih desetak dana  oslobođena nesnosnog osjećaja da će njena kćerka lukavim upadicama i konstantnim upitima o njenom zdravlju opet pokušati da je navede na razgovor o staračkom domu.

 „Janssen. Sa dva „s“?“: pitao je glas iz mobilnog uređaja na reveru tamno plavog kaputa tamnoputog policajca.  On je pogledao upitno u pravcu svoga kolege koji je naslonjen na zid, što je dijelio apartman gospođe Vlieger i gospodina Jansena, nezainteresovano i pomalo umorno pogledom tražio nešto po podu hodnika. Obadvojica su gotovo u isto vrijeme slegnuli ramenima. 

                                             Apartmanski kompleks „Zelena orhideja“ je još tri dana morao da trpi nesnosni vonj raspadajućeg tijela gospodina Janssena. Policija nije uspjela da dobije odobrenje za ulazak u stan jer je opština subotom radila do jedanaest prijepodne a prijava o nesnosnom mirisu koji se pružao iz njegovog apartmana stigao je u policiju tek oko četiri sata poslijepodne. A i „nezgodan miris“ nije baš nešto prioritetno u gradu od preko milion stanovnika, sa preko 30 različitih nacionalnosti podijeljenih u velikim grupama po četvrtima grada i sa skoro 30% populacije koja je ovisila o socijalnoj pomoči. Sukobi raznoraznih, nacionalno obojenih, uličnih bandi i svakodnevni sitni i krupni kriminal, pljačke manjeg i većeg obima i ubistva i kidnapovanja, smrdjela su mnogo više od raspadajućeg tijela gospodina Janssena. Sa dva „s“.

 Da sve ne bi prošlo tako jednostavno gospodin Janssen je u opštinskom kompjuteru na dva mjesta bio zapisan sa dva, a na jednom sa jednim „s“. Gerard Spigel, opštinski službenik socijalne zaštite pred penziju, kad je to zamijetio  spustio je čelo na dlan desne ruke i sa uzdahom progovorio kratko, tridesetogodišnjim iskustvom opštinskog službenika,: „Sranje.“ Bilo je potrebno nekih dvadesetak telefonskih razgovora i oko desetak faksova kao i dva „vrlo važna“ potpisa da bi se sve nekako uokvirilo u dva „s“ i  da bi se izbjegla svaka mogućnost zamjene identiteta i da bi se dobila dozvola za otvaranje apartmana. Malo svjetla u tom sumračnom danu telefonskih razgovora i službenih potvrda  Gerardu Spigelu  je unijela Amalija Maurits, mlada, zanosna i perspektivna kovrčava plavuša, službenica registra za stanovništvo sa trećeg sprata , kako svojom lepršavom pojavom i visokim, oštrim grudima u treskanju ispod svilene maslinaste košulje, tako i primjedbom da je gotovo nemoguće pronaći bilo kakvu „živuću“ rodbinu  gospodina Janssena. Gererd Spigel je iz iskustva znao da se „nesnosni miris kao da je neko umro“ i činjenica da gospodin ne odgovara ni na telefonske pozive niti na lupnjavu i zvonjavu policije na njegovim vratima, može protumačiti samo time da je napustio ovaj naš veseli svijet, već odavno. A u slučaju da se u opštinskim knjigama i kompjuterskim dosjeima sve izmiješalo pa se na kraju i ispostavi da je gospodin Janssen bio ipak gospodin Jansen, sa jednim „s“, nepostojanje „živuće“ rodbine je značilo i nepostojanje problema.“ Kad niko ne postavlja pitanje onda pitanja i nema. „: pomalo odobrovoljen je pomislio Gerard Spigel.

2.TRENUTNO JE NEDOSTUPAN

                                             Rješenjem  nedoumica oko drugog „s“ gospodina Janssena sve je krenulo svojim normalnim tokom. Prvo je policija, u ponedeljno poslijepodne,  u pratnji domara apartmanskog kompleksa utvrdila postojanje leša u fotelji primaće sobe pored upaljenog televizora i tu činjenicu svojeručno i pismeno dostavila na opštinsku adresu. Kada je doktor gospodina Janssena, Eduard Mutih, u utorak ujutro ušao u primaću sobu zaklanjajući nosne rupe dlanovima od oštrog mirisa, dvojica plavokosih policajaca su sjedila na kauču preko puta ostataka preminulog sa bijelim zaštitnim kapicama na licu i gledala treći nastavak visokobuđetne američke serije o nekakvim Grčkim bogovima i mitološkim bićima. Na njegovo čuđenje ustali su kad su ga primijetili. Doktor je samo bacio pogled na ostatke pokojnika u tamno zelenoj kožnoj fotelji izlizanih naslona i s negodovanjem u glasu rekao : „Da, ovdje treba zbilja biti doktor da bi se shvatilo da je gospodin već mrtav.“ Jedan od policajaca, onaj mlađi, je prasnuo u smijeh ispod bijele zaštitne kapice ali je vrlo brzo opet zauzeo stav ozbiljnog službenika održavanja reda i mira kad ga je stariji kolega prekorio pogledom.

 Tako mrtvo su izgledali ostaci tijela gospodina Janssena nakon skoro tri mjeseca raspadanja.

Doktor Eduard Mutih je pomno pratio vremenske prognoze posljednjih dana nadajući  se da će se, napokon , to sjeverno nebo iznad ove vlažne zemlje malo razgaliti  i da će to dugo očekivano proljeće najzad početi da se osjeća toplinom u zraku.  Kada je u subotu svojoj asistentici, dvadesetosamgodišnjoj Klaudiji Budenmajer, pjegavoj mršavoj brinetki ovisnoj o fitnes klubovima i zdravoj ishrani, rekao da u utorak uzima slobodan dan,  ona je kratko odgovorila: „Naravno doktore.“. Pri tom joj je već  bilo mučno od količine posla koji joj je svojim slobodnim danom tako „hladno“ nagovijestio, a možda i od  vitaminskih tableta iz plastičnih bočica što ih je uzimala u pretjeranim količinama. Kad je u utorak ujutro podigla telefonsku slušalicu, i shvatila da policija traži njenog šefa za utvrđivanje smrti jednog od njegovih pacijenata, na inače ozbiljnom licu Klaudije Budenmajer se pojavio vrlo izrazit i lukav smiješak. S tim smiješkom je i nazvala svog šefa, sa uživanjem zamišljajući njegovo razočarano i  ljutito lice kad mu saopšti  „radosnu“ vijest, i skoro ga probudila, dok je na plaži zavaljen u neku pogolemu ležaljku, zajedno sa još nekoliko stotina drugih šefova i šefića u dugom nizu ležaljki, uživao u prvim radosnim dozama vitamina D na još uvijek pomalo zubatom suncu ranog proljeća. Klaudiji Budenmajer je poziv policije, i na njeno čuđenje, skroz popravio dan tako da se gospođa Wlajting, inače hipohondar kojoj je doktor Eduard Mutih bio već sedmi lični doktor, dobrano iznenadila kada je na licu uvijek snuždene i pretjerano ozbiljne, moglo bi se čak reči i zabrinute, asistentkinje, zamijetila nešto što je ličilo na osmjeh. Ta neobična iskrivljenost usana Klaudije Budemajer je gospođi Wlajting dala dodanu motivaciju, pa je zasula asistentkinju sa svim mogućim bolovima i žalbama na svoj organizam što su joj u tom momentu padale na pamet. Telefonski poziv policije je i gospođi Wlajting popravio dan. Iskreno rečeno, mršava asistentkinja zavaljena zadovoljno u fotelju svoga šefa  nije baš pomno slušala gospođu Wlajting a niti uzimala za ozbiljno.

Starica nije znala uzroke ljutitog pogleda doktora Eduarda Mutiha kada se mašući torbom i užurbanog nervoznog koraka pojavio na hodniku apartmanskog kompleksa. Nije joj smetalo što joj osmijehom nije odgovorio na osmijeh kad su im se pogledi susreli. Gospođa Vlieger nije voljela doktore i čak ih se pomalo i bojala, pomalo su je podsjećali na staračke domove. Primijetila da se radi o nekom korpulentnom i dobro njegovanom prosijedom gospodinu. Stojeći na pragu svog apartmana oblivena sunčevim zrakama nije skidala osmjeh s lica i samo bi povremeno otvarala oči kad bi začula eho koraka na žutim pločicama. Ruku oborenih niz tijelo, obučena u neku zelenkastu  haljinu sa patronama od lišća koja joj je padala skroz do gležnjeva i velikih crvenih papuča, klatila se lagano i gotovo neprimjetno na pragu, blago nagnuta,  kao nekakva zelena omamljena ptičica narančaste glave sa crvenim kandžama.  Samo bi povremeno prekidala svoju omamljenost dižući desnu ruku da šarenom maramicom otkloni vodu što je cijelo vrijeme iz nosa curila na usne. Gospođa Vliger je oduvijek imala problema sa alergijom, naročito sa alergijom na polen, i kako je više zalazila u godine njeno čulo mirisa je sve manje služilo.

Radnici pogrebne firme „Osvijetljene“, dva arapina i jedan srbin, potpuno istom frizurom i odjećom na sebi kao i visinom i posturom, bojom kose, kože i očiju,  toliko su ličili jedan na drugog da je starica u momentu kada ih je ugledala za trenutak zaustavila svoje gotovo neprimjetno klaćenje i tiho se zakikotala. Njihov gazda, Marko Begrafenis, što je u pogrebnoj pozi sa rukama prekrštenim ispod stomaka išao iza svoje jednoobrazne „trojke“, oduvijek se trudio da sve u životu uradi na najbolji mogući i najdosljedniji način. Pedantno. To je bila i osnova i srž njegovog poduzetničkog duha, pedantnost. Čitava njegova pojava, besprijekorno čista i ispeglana, od  sjajnih vrhova crnih špicastih cipela do oštrih crta na četvrtastom licu i sporih odmjerenih pokreta, odavala je čovjeka ozbiljnog i potpuno predanog  poslu. Naročito je njegov pokret u razgovoru, podignuta desna ruka sa palcem i kažiprstom što su jedan drugog u nekom odmjerenom ritmu sporo trljali, potpomognuti profesionalnim sažaljivim osmjehom, pridonosio odvažnosti i imiđu. Zlonamjerni jezici, pogotovo oni iz branše, takozvane „kolege“, taj pokret su smatrali samo „kiksom“ podsvijesti koji je odavao njegovu neutaženu žeđ za profitom. Kako god, mora se priznati da je gospodin Marko Begrafenis, sa svojih 42 godine, za vrlo kratko vrijeme obezbijedio sebi važan dio kolača  pogrebne branše u regiji. Pogrebnik je vrlo studiozno odabirao svoje osoblje i to je bio jedan od ključeva njegovog uspjeha. Svoj odabir „tamnoputih“  pravdao je karakterom posla mada se treba imati u vidu da su ta trojica „stranaca“ svojom tržišnom cijenom bili daleko poželjniji za jednog poduzetnika od bilo kojeg „domorodca“ , pa i tamnoputog.  Srećom, onaj narativni dio opisa njihovog radnog mjesta nije zahtijevao nikakvo veliko poznavanje jezika i sastojao se samo od dvije, tri riječi: Moje saučešće, gospođo ili gospodine. Čak ni prevelika naklonost njegove supruge, deset godina starije gospođe Petre Leegat Begrefenis, lijepom srbinu Jovanu Petroviću koji je predvodio trojku na hodniku, nisu smetali pogrebniku u usponu prema vrhu. Gospođa Petra Leegat Begrafenis je, sa svojih 65% udjela u firmi, ipak bila previše važna za mladog poduzetnika da bi sebi dozvolio bilo kakvu ozbiljniju konfrontaciju.    

Sva četvorica su se nasmiješili gospođi Vliger i nisu taj osmjeh skidali sa usana ni kad su se zaglavili na vratima gospodina Janssena sa još uvijek nervozno užurbanim doktorom Eduardom Mutihom i njegovom torbom. Doktor se nekako iskobeljao pored tri korpulentna pogrebna radnika firme „Osvijetljenje“, piruetno se odbijajući od jednog do drugog, i  kad se na kraju piruete iznenadno nosom sučelio sa sažaljivim osmjehom Marka Begrafenisa, ljutito i zbunjeno namještajući naočale na glavi, starici nije preostalo ništa drugo do da svoje sitno tijelo još jednom tiho zatrese kikotom slatkog piskutavog smijeha. 

Osmiješena četvorka je ušla u primaću sobu gospodina Janssena u trenutku  kad je mlađi policajac podigao slušalicu velikog, staromodnog, crnog telefona i na trenutak se zbunio začuvši alarmantnost u glasu Gerarda Spigela,  : 

„Hallo, apartman gospodina Janssena!?Ovdje opština. Hallo!!“

„Da.“:odgovorio je skidajući bijelu zaštitnu  kapu sa usta..

„A gdje je gospodin Janssen? Da li je još tu?“: upitao je zadihani Gerard Spigel.

 Policajac je za trenutak pogledao u ostatke gospodina Janssena i potom okrenuo glavu svom starijem kolegi s pitanjem:

 „Opština.Traže Janssena?“

 Profesionalno osmjehnuta četvorka pogrebne firme poredala se u stroj sa rukama sklopljenim ispod stomaka, kao u živom zidu na fudbalskoj utakmici, iza kožnog zelenog kauča. Stariji policajac što je sjedio na kauču previše dugo je oklijevao sa odgovorom tako da je bilo gotovo neminovno da se drski Jovan Petrović, ljubavnik žene svoga šefa, oglasi sa kratkim komentarom: 

„Reci im da zovu poslije. Trenutno je nedostupan.“ 

Mlađi policajac je poslije trenutka oklijevanja ponovo prasnuo u nekakav kratki smijeh a stariji je isti taj smijeh na jedvite jade održao pod kontrolom. Marko Begrafenis je isturio glavu na kratko da bi svog drskog radnika upozorio na ponašanje ali se prisjetio 65% udjela svoje žene u njihovoj zajedničkoj firmi pa je odustao od bilo kakvog komentara i glavu povukao odsječno nazad u stroj.

Dva arapina ništa nisu razumjela.

3.ORGANI

Zahvaljujući crnoj naljepnici sa velikim žutim NE REKLAMAMA, iznad otvora za poštu na vratima, kao i činjenici da je gospodin Janssen sve svoje obaveze plaćao automatski, da su se struja, voda, plin,osiguranja i sve ostale režije direktno odbijale sa njegovog bankovnog računa, policija i domar nisu zatekli ništa u ponedeljak poslijepodne na laminatu boje sandalovine u hodniku pokojnika, osim jedne zelene koverte adresirane na Jansen, sa jednim „s“, na kojoj je crvenom neukusnom bojom velikim slovima bilo odštampano: KNUDDO.

 Ta skraćenica je bila razlogom da Gerard Spigel, u pet ujutro, iznenadnim krikom probudi svoju suprugu Elizabeth, dok je sanjala neke krofne sa grožđicama.

Elizabeth je voljela krofne sa grožđicama jer su je podsjećale na jedno ljeto, mnogo prije nego je upoznala Gerarda, kada je sa skautima sa juga zemlje u nekoj šumici pored Brisela po prvi put osjetila muško tijelo na sebi. Gotovo da je pomislila kako se njen san nastavio u spavaćoj sobi, četrdeset godina poslije, dok je Gerard panično pokušavao da navuče nogavicu hlača skakućući na jednoj nozi. Prvi proljetni zraci sunca tih dana izazivali su kod Elizabeth neku unutrašnju vrućinu što joj je stalno dizala lijevi dlan prema vratu i izvlačila na usne neke stare, duboke uzdahe. Pokušavajući u polumraku da dozove supruga opet je osjetila tu vrućinu. Kad je spustila dlan na vrat i oslušnula bilo kako ravnomjerno i u ritmu otkucava pomislila je da će da se otopi od neke slatke topline. Ostalo je samo da se opruži na leđa u zanosnom transu ugledavši  njegovo uzrujano lice na vratima spavaće sobe kako tvrdo  muški kroz zube kaže: 

„Organi!!!“

Tako puno nesporazuma je izazvala smrt gospodina Janssena.  

Nemogućnost da se pronađe bilo kakva „živuća“ rodbina gospodina Janssena značilo je da opština mora da obavi sve rutinske poslove koje smrt prouzrokuje. Gerard je rutinom tredesetgodišnjeg iskustva socijalnog službenika svu tu rutinu rutinski i obavio. Zahvaljujući potpuno automatiziranom procesu kojim je opštinski kompjuterski sistem bio opskrbljen i povezan sa svim važnijim instancama unutar državnog birokratskog aparata, to i nije zahtijevalo neki pretjerano veliki trud. Onaj najvažniji dio, jedno „s“, kojim je gospodin Janssen bio prijavljen kod zdravstvenog osiguranja, i koje je time moglo da stvori dodatne probleme, Gerard je uspio da „ispravi“ još prije podnevne pauze tog ponedjeljka, tako da je poslije pauze dobio i gradonačelnikov potpis ispod zahtjeva za, ako treba i nasilnim, otvaranjem apartmana. Policija je vrlo brzo i obavila „upad“ a kako je jednom nedvojbeno utvrđeno da je Jansen, što je greškom sa jednim „s“ upisan kod zdravstvenog osiguranja, isti onaj Janssen sa dva „s“, što ga je opštinski sistem vodio na adresi „Zelene orhideje“, bilo je dovoljno ispuniti kratki obrazac sa naznakama na prijavu policije, koja je pred kraj radnog vremena dospjela na Gerardov stol zajedno sa nekom zelenom kovertom, i staviti kvačicu na „vjerovatno preminuo“. Kompjuter je odmah uputio standardni mail sa „vjerovatno preminuo“ na sve instance unutar sistema što su bile povezane sa ličnim brojem gospodina Janssena. Ostalo je još da se službeno utvrdi smrt od strane doktora „vjerovatno  preminulog“. To je moralo da pričeka sljedeće jutro jer je mail u kompjuter zdravstvenog osiguranja stigao nekoliko minuta prije kraja radnog vremena. Zelenu kovertu je Gerard nekoliko sekundi zagledao sa svih strana i odustao je od otvaranja iste kad je na vrata kancelarije „utreskala“ visokim grudima  Amalija Maurits da u dvosmislenim dosjetkama i čežnjivim osmjesima zajedno protraće posljednje minute radnog dana.

„Organi!?“ : pridigao se doktor Mutih u ležaljci, „Kakvi organi? Čovjek je već mjesecima mrtav?“

„Da doktore, organi.“: odgovorila je zajedljivo pjevušeći Klaudija Budenamajer okrećući se u fotelji svoga šefa, „Primopredaja tijela KNUDDO zahtjeva prisustvo ličnog ljekara preminulog. Znate i sami protokol u takvim slučajevima. Organi doktore.“                 

„Organi?“: mlako je zapitao stariji kolega policajac kad je preuzeo telefon od mlađeg i saslušao zadihanog Gerarda Spigela.

„Da, organi! KNUDDO!!Kraljevsko Nacionalno Udruženje Dobrovoljnih Davaoca Organa!KNUDDO!! Organi!!!“: pomalo je gubio kontrolu Gerard.

Policajac je pogledao u crne ostatke tijela žmirkajući zbunjeno a potom spustio slušalicu i natjerao pogrebnika, što je sve pomno pratio blago isturene glave iz stroja, da iznenadno prekine sa sporim i ravnomjernim trljanjem kažiprsta i palca i izgubi sažaljivi osmjeh na licu, kad je rekao:

„Dolaze po organe.“

Sićušna ptičica napolju se umiljavala suncu.

4. UZDASI

Odbljesak  svjetlosti s limenog kovčega je odgodio odlazak na toalet gospođi Vliger. Dva srednjovječna muškarca u bijelom, ozbiljnog izraza lica, spustili su kovčeg na žute pločice i uz blagi naklon se  izgubili u hodnik apartmana. Starica je jednom uzdahnula i tužno zanjihala glavom. Osmjeh joj se ubrzo vratio na lice prepoznavši doktora. Zastao je pred vratima gospodina Janssena i prije nego će ući jednom duboko i umorno uzdahnuo. Unutra se uzdah oteo i Marku Begrafenisu shvativši da će mu KNUDDO preuzeti posao. 

„I to kakav posao.“: pomislio je pogrebnik.

Nepostojanje živuće rodbine pokojnika je dozvoljavalo ispunjavanje fakture s najvećim tarifama a da niko nije mogao da postavlja pitanja niti zahtjeva objašnjenja.

Tako puno uzdaha je izazvala smrt gospodina Janssena.

Za tren je izgledalo da dvojica u bijelom odaju posljednju počast preminulom jer su se zagledali u ostatke na zelenoj fotelji spuštenih glava sa nekim ozbiljnim i odsutnim pogledom. Onaj s brkovima je prekinuo tišinu u sobi i podigao glavu zagledajući u lica policajaca i pogrebnih radnika pored sebe i upitao:

„Koja budala je zvala KNUDDO?“

„Budala koja je zvala KNUDDO“ se spotakla u žurbi na stepeništu apartmanskog kompleksa, pa skakućući na jednoj nozi od bola u gležnju nije ni primijetio kikot smijeha starice što je već treći put odlagala odlazak na toalet. Zaboravio je na bol kad je ugledao gužvu u apartmanu pokojnika i progutavši gorku knedlu već s vrata je jednom od arapa počeo da objašnjava kako je i zašto došlo do nesporazuma.

„Jebeno „s“: započeo je svoju priču Gerard Spigel

.

Doktor Mutih je zatekao pogrebnika u pokušaju da objasni onoj dvojici u bijelom da je gospodin Janssen bio njegov osiguranik i da on ne razumije kako KNUDDO može da ima nešto od tog kostura sa još malo nekih crnih ostataka od kože i mesa sto su visjeli na obrazima. Uporno je ponavljao da bi neko trebao bar da podmiri troškove koje je on pretrpio, troškove za benzin i za utovar i istovar teškog kovčega od čiste hrastovine. Kovčeg u pogrebnoj crnoj limuzini na parkingu ispred apartmanskog kompleksa je bio od plastike što je vrlo uspješno imitirala hrastovinu a i nije bio bog zna kako težak. 

„Gospodo žurim.“: prekinuo je doktor izlaganje pogrebnika, „Dajte da potpišemo te formulare.“

Kad je doktor shvatio da je formulare sam trebao da ponese i opštinski službenik je shvatio da ga arapin ne razumije baš najbolje pa se probio do kožne fotelje i krenuo ispočetka da objašnjava dvojici u bijelom, pogrebniku i doktoru , sve o drugom „s“ gospodina Janssena. Zazvonio mu je mobilni telefon u džepu kaputa zajedno sa zvucima orijentalne melodije  nekog bliskoistočnog kanala kablovske televizije. Ispred televizora na podu sa daljinskim upravljačem u rukama sjedio je Jovan Petrović. 

„Krofne? Kakve krofne? Sa kakvim grožđicama?“: trudio se Gerard da razumije tanke uzdahe svoje suprugu s druge strane linije

Stariji policajac je zahtijevao „malo više respekta prema preminulom“ od dvojice arapa kojima je muzika rodnog kraja pokrenula ritam u kukovima i izvukla uzdahe nostalgije iz pluća.

Nisu ga razumjeli. 

Uzdahnula je i Klaudija Budenmajer otvarajući ladicu radnog stola svog šefa u potrazi za formularima i sa otporom djeteta koje uči da poštuje starije isplazila jezik u slušalicu telefona, i rekla:

„Naravno doktore.“ 

Park ispred apartmanskog kompleksa se punio dječjom grajom kad je starica opet stala na prag. 

5. PRAVILA

Klaudija Budenmajer je zastala na ulazu sa formularima u rukama. Pogled na 25 kvadrata hodnika i primaće sobe pokojnika popunjen policajcima, pogrebnim, socijalnim i zdravstvenim radnicima ličio je na loše organizovan party sa još lošijom muzikom. Dva arapina i mlađi policajac su stajala u uskom hodniku pored ormarića za cipele i vješalice za kapute dok su se iza njih u primaćoj sobi nazirale glave one dvojice u bijelom, pogrebnika, socijalnog radnika i njenog šefa u nekakvoj žustroj raspravi. Sve je pratila melanholična muzika bliskog istoka.

Zakoračila je u hodnik i podigla papire uvis uzviknuvši:

„Formulari doktore!“

„A šta da radimo s njim? Pobogu čovječe pa to je kostur.“  upitao je onaj  u bijelom sa brkovima socijalnog službenika.

„Kostur ili ne kostur pravila su pravila.“ odlučan je bio Gerard.

„Pravila?“: zapitao je drugi u bijelom vidno iritiran.

„Pravila sa jednim P.“ : dobacio je mlako Jovan Petrović u prolazu probijajući se između njih pogledom u potrazi za izvorom ženskog glasa kojeg je začuo iz hodnika.

„A moji troškovi gospodo. Mi smo već sve spremili za sahranu. Sve je to utrošeno vrijeme. To sve košta gospodo!“: uporan je bio pogrebnik.

„Dajte da popunimo te formulare. Ja zaista žurim.“ : progovorio je i doktor  dok je preuzimao papire od mlađeg policajca.

„A moji formulari gospodo. Ko će da popuni MOJE formulare?“: nije odustajao pogrebnik.

„Otkud ovolike muhe odjednom?“ : začuo se glas starijeg policajca sa kauča dok je mahao rukama po vazduhu.

„Došlo je do nesporazuma i ja žalim zbog toga ali to je sve što mogu da učinim za vas.“ ponovo je odlučan bio Gerard.

„Formulari gospodo, formulari!“: zamahao je papirima po vazduhu doktor Mutih.

„Troškovi gospodo, troškovi!“: nije se predavao Marko Begrafenis.

„Pravila gospodo, pravila!“: podigao je kažiprst desne ruke Gegard Spigel.

Svi su okrenuli glavu u pravcu starijeg policajca koji je odjednom izronio između njih mašući rukama po vazduhu.

„Muhe.“: rekao je stidljivo kad je shvatio da ga svi posmatraju.

Na kraju hodnika Jovan Petrovič je iz mršave asistentkinje izvlačio osmjehe koje zloba nije bila u stanju. Pogrebnik je, u komešanju tijela u ritmu muzike bliskog istoka dvojice arapa,  zamijetio ruku srbina na struku Klaudije Budemajer i kad je podigao glavu i ugledao njihova lica kako se došaptavaju i zamijetio igru asistentkinje vrhom jezika po unutrašnjosti obraza, prisjetio se svoje supruge, i dovoljno je bilo da Gerard Spigel još jednom spomene „pravila“ pa da ga vrhom uglačane špicaste cipele opali po bolnom gležnju.

Slijedila su dva nimalo muška krika socijalnog službenika. Prvi je uslijedio poslije udarca pogrebnika u bolni gležanj a drugi kad je odskočio na zelenu fotelju i shvatio da sjedi u zagrljaju ostataka tijela gospodina Janssena. Ono malo sasušenog mesa i kože što su visjeli na lubanji pokojnika otpali su na ruke socijalnog službenika. 

Narančasta glava starice virila je iza dovratka.

6. STIGLO NAM JE PROLJEĆE

Prvo je izletio Gerard Spigel, čudnim skokovima s jedne na drugu nogu, i presavio se preko željezne ograde ispuštajući nekakvu žutu tekućinu iz sebe. Za socijalnim radnikom je, ne znajući ni sam zašto, poletio stariji policajac i spotakao se o velika stopala arapina, pa se prostro po žutim pločicama i doklizao na trbuhu pravo pred noge gospođe Vliger. Iza njega je izletio doktor Eduard Mutih kome su naočale sa nosa jednom stranom spale na usne i uzviknuo:

„Gospodo pa šta je ovo?!“

 Na vratima su se potom zaglavila tijela dvojice u bijelom pa je u jednom momentu izgledalo da će se tako zagrljeni i poljubiti. Naposljetku su se,u multikulturnom zagrljaju smijeha, na hodniku pojavili i mladi policajac i jedan od arapa. Drugi arapin  je ostao naslonjen na zid hodnika zbunjeno se obazirući oko sebe. Svi su usput u uskom hodniku pritjerali Jovana Petrovića na mršavo tijelo Klaudije Budenmajer. Koljeno koje je osjetila među nogama asistentkinja je propratila ekstaznim vriscima. Jedini priseban u svemu izgledao je pogrebnik kad se pojavio na vratima apartmana. Strogo ozbiljnog lica je pogledom prešao preko „vesele družine“ ali je zamijetivši staricu odjednom počeo da neodmjereno trepće . Zavukao je ruku u džep hlača i izvadio podsjetnicu , prekoračio preko tijela starijeg policajca i samilosno se osmjehnuo gospođi Vliger. 

Na programu kablovske televizije začuo se glas mujezina kako poziva na molitvu.

Nekih sat vremena poslije starica je stajala na pragu apartmana i žmireći ispraćala posljednje sunčeve zrake. Zazvonio joj je telefon u džepu  haljine nekako baš u isto vrijeme kad je Gerard Spigel u pekari pored opštine, na čuđenje prodavačice, surinamske mulatkinje, naručio „tri krofne sa organima“. 

„Mama pa to je zbilja nevjerovatno. Nekoliko mjeseci je već mrtav a da niko…Zbilja nevjerovatno.: snebivala se Margo Beerschuim nad sudbinom mrtvog gospodina Janssena.

Gospođa Vliger je pomislila na dvije sedmice mira koje joj predstoje, pa je zadovoljno se kikoteći zatreskala sitno tijelo i piskavim glasom kroz smijeh rekla kćerki :

„Ah, dušo, proljeće. Stiglo nam je proljeće.“

